CELEX: 32019R0248
Language: el
Date: 2018-11-13 00:00:00
Title: Kατ' εξουσιοδότηση κανονισμός (ΕΕ) 2019/248 της Επιτροπής, της 13ης Νοεμβρίου 2018, για τη διόρθωση του κανονισμού (ΕΕ) αριθ. 63/2011 για τη θέσπιση λεπτομερών διατάξεων σχετικά με τις αιτήσεις παρέκκλισης από τους στόχους για τις ειδικές εκπομπές CO2 σύμφωνα με το άρθρο 11 του κανονισμού (ΕΚ) αριθ. 443/2009 του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ)

13.2.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 42/5
               
            
         KΑΤ' ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2019/248 ΤΗΣ ΕΠΙΤΡΟΠΗΣ
         της 13ης Νοεμβρίου 2018
         για τη διόρθωση του κανονισμού (ΕΕ) αριθ. 63/2011 για τη θέσπιση λεπτομερών διατάξεων σχετικά με τις αιτήσεις παρέκκλισης από τους στόχους για τις ειδικές εκπομπές CO2 σύμφωνα με το άρθρο 11 του κανονισμού (ΕΚ) αριθ. 443/2009 του Ευρωπαϊκού Κοινοβουλίου και του Συμβουλίου
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 443/2009 του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με τα πρότυπα επιδόσεων για τις εκπομπές από τα καινούργια επιβατικά αυτοκίνητα, στο πλαίσιο της ολοκληρωμένης προσέγγισης της Κοινότητας για τη μείωση των εκπομπών CO2 από ελαφρά οχήματα (1), και ιδίως το άρθρο 11 παράγραφος 8,
         Εκτιμώντας τα ακόλουθα:
         
                     (1)
                  
                  
                     Ο κατασκευαστής ελαφρών οχημάτων General Motors Holding LLC ενημέρωσε την Επιτροπή ότι ο μέσος όρος των ειδικών εκπομπών CO2 το 2007, που ορίζεται για τον συγκεκριμένο κατασκευαστή στο παράρτημα IV του κανονισμού (ΕΕ) αριθ. 63/2011 της Επιτροπής (2), δεν είναι σωστός.
                  
               
                     (2)
                  
                  
                     Ο κατασκευαστής υπέβαλε λεπτομερή στοιχεία που αποδεικνύουν ότι ο μέσος όρος των ειδικών εκπομπών CO2 το 2007 ήταν σημαντικά υψηλότερος από την τιμή που αναφέρεται στον κανονισμό (ΕΕ) αριθ. 63/2011. Η τιμή αυτή βασιζόταν στις ειδικές εκπομπές CO2 ορισμένων οχημάτων στα οποία εσφαλμένα συμπεριλήφθηκαν τα οχήματα της Adam Opel AG, που την εποχή εκείνη ήταν συνδεδεμένη με την General Motors. Οι ειδικές εκπομπές CO2 των οχημάτων Adam Opel AG συνέβαλαν στη μείωση του μέσου όρου των ειδικών εκπομπών CO2 της General Motors το 2007. Το σφάλμα έγινε εμφανές μετά τη μεταβολή του ιδιοκτησιακού καθεστώτος της General Motors και της Adam Opel, που πραγματοποιήθηκε την 1η Αυγούστου 2017.
                  
               
                     (3)
                  
                  
                     Η Επιτροπή θεωρεί ότι τα αποδεικτικά στοιχεία που προσκόμισε η General Motors Holding LLC αποδεικνύουν ότι δεν ήταν σωστός ο μέσος όρος των ειδικών εκπομπών CO2 του εν λόγω κατασκευαστή το 2007, όπως ορίζεται στον κανονισμό (ΕΕ) αριθ. 63/2011.
                  
               
                     (4)
                  
                  
                     Κατά συνέπεια, ο κανονισμός (ΕΕ) αριθ. 63/2011 θα πρέπει να διορθωθεί αναλόγως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στον πίνακα του παραρτήματος IV του κανονισμού (ΕΕ) αριθ. 63/2011, στη στήλη «Μέσος όρος εκπομπών [g/km]», στη σειρά «General Motors», η τιμή «159,604» αντικαθίσταται από την τιμή «283,689».
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 13 Νοεμβρίου 2018.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 140 της 5.6.2009, σ. 1.
         
            (2)  Κανονισμός (ΕΕ) αριθ. 63/2011 της Επιτροπής, της 26ης Ιανουαρίου 2011, για τη θέσπιση λεπτομερών διατάξεων σχετικά με τις αιτήσεις παρέκκλισης από τους στόχους για τις ειδικές εκπομπές CO2 σύμφωνα με το άρθρο 11 του κανονισμού (ΕΚ) αριθ. 443/2009 του Ευρωπαϊκού Κοινοβουλίου και του Συμβουλίου (ΕΕ L 23 της 27.1.2011, σ. 16).